Varkvet | Dion se gedagtes
Feitlik dieselfde stigmas oor beesvet geld netso vir varkvet ook. Soos met die beesvet genoem, is al die negatiewe aspekte eties. Dit moet wel in gedagte gehou word met mense wat diereprodukte vermy, maar anders as dit het varkvet beter kondisionerende eienskappe as beesvet en die chemise samestelling (hoofsaaklik vetsure) is ook natuurlik anders. Dit verstop glad nie sweetgaatjies nie en is eintlik baie goed vir die vel.
Varkvet se eienskappe in seepmaak:
Varkvet is heelwat sagter as beesvet en gaan dus 'n sagte koek seep gee. Meng gerus klapperolie of palmolie by om die tekstuur te verstewig en om die skoonmakende aksie te verbeter.
Ek moet eerlik sê; ek is nie mal oor varkvet nie. Ek het nou al so paar kere varkvet gekry wat nog soos pan-vet ruik en dis moeilik om dit onder die geur-olies weg te steek. Wanneer ek wel skoon, spierwit, reuklose varkvet kan kry, hou ek daarvan om dit in my sjampoe-sepe te gebruik omdat dit so goed kondisioneer, met 'n mildelike toevoeging van jojoba as supervet natuurlik! Varkvet verseep nie so blitsvinnig as beesvet nie en is ook geneig om jou seep duidelik te laat jel – 'n proses wat geskied so uur na stolling in die gietvorms wanneer jou seep geweldige hitte opbou a.g.v. verdere chemiese reaksies wat plaasvind voordat die seep begin kuur.